KIRJALLINEN KYSYMYS E-1781/00 esittäjä(t): Monica Frassoni (Verts/ALE) komissiolle. Kyproksen Akamas-alueen suojelu.



Virallinen lehti nro 089 E , 20/03/2001 s. 0085 - 0086



KIRJALLINEN KYSYMYS E-1781/00 esittäjä(t): Monica Frassoni (Verts/ALE) komissiolle (8. kesäkuuta 2000) Aihe: Kyproksen Akamas-alueen suojelu Akama on kauneudessaan ja luontonsa monimuotoisuudessa ainutlaatuinen alue Länsi-Kyproksella. Se on monen ainutlaatuisen kasvi- ja eläinlajin biotooppi. Alueen suojelua on yritetty edistää kansainvälisillä hankkeilla, joista voidaan mainita Maailmanpankin vuoden 1995 strategisen johtamisen suunnitelma Akaman kansallispuiston suojelemiseksi Maailman luonnonsuojeluliiton määräysten mukaisesti suojeltuna biosfäärinä, johon kuuluu EU:n rahoittama luonnonpuisto, ja Euroopan neuvoston vuonna 1995 antama suositus n:o 63, joka perustuu Bernin yleissopimukseen. Näistä toimista huolimatta Kypros on suunnittelemassa lupien myöntämistä, jotta Akaman alueella voitaisiin toteuttaa laaja-alaisia turismiin ja yleiseen infrastruktuuriin liittyviä hankkeita, jotka ovat vastoin alueen suojelun tavoitteita. Komissio mainitsi vuoden 1999 määräaikaiskertomuksessaan Kyproksen edistymisestä Euroopan unioniin liittymisen valmisteluissa, että Kypros ei ole vieläkään pannut täytäntöön ympäristövaikutusten arvioinnista annettua direktiiviä. Sama koskee elinympäristöstä ja linnuista annettuja direktiivejä, mikä koskee erityisesti hallinnollisia aiheita ja kunnollista erityissuojelualueille tarkoitettua järjestelmää. Unionin ympäristölainsäädännön täytäntöönpano on olennainen ehto Kyproksen EU-jäsenyydelle. EU ja Kypros ovat jo aloittaneet jäsenyyteen tähtäävät neuvottelut. Onko komissio ryhtynyt toimiin saadakseen Kyproksen hallituksen peruuttamaan Akamaksen aluetta koskevat suunnitelmansa, ja onko se kertonut Kyproksen viranomaisille kyseisten suunnitelmien osoittavan, että Kypros ei täysin hyväksy unionin lainsäädäntöä täysjäsenyyttä ajatellen erityisesti ympäristövaikutusten arvioinnista ja elinympäristöstä annettujen direktiivien osalta. Onko komissio pyytänyt Kyproksen hallitusta jäädyttämään kaikki kehityssuunnitelmat ja projektit Akaman alueella siihen saakka, kunnes kyseiset suunnitelmat on arvioitu yhteisön lainsäädännön ympäristövaikutusten arviointimenettelyn mukaisesti? Jos ei ole, mitkä ovat komission perustelut? Günter Verheugenin komission puolesta antama vastaus (11. heinäkuuta 2000) Komissio seuraa tarkasti Kyproksen, mukaan luettuna Akamasin alueen luonnonsuojelua koskevia asioita käytettävissään olevin eri välinein, joita ovat jäsenyysneuvottelujen ympäristöä koskevat asiakohdat, Kyproksen viranomaisiin ympäristöasioissa pidettävät yhteydet ja erilaiset jäsenyyden valmisteluasiakirjat, kuten määräaikaiskertomukset jäsenyysneuvottelujen edistymisestä. Ympäristövaikutusten arviointia koskevan direktiivin eli tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) osalta on todettava, että Kyproksella sitä ei vielä ole otettu osaksi kansallista lainsäädäntöä, mutta viranomaiset ovat esittäneet suunnitelmia direktiivin täydelliseen noudattamiseen siirtymiseksi vuoden 2000 aikana. Ehdokasmaita on lisäksi muistutettu neuvoston 24. syyskuuta 1998 tekemistä päätelmistä, jotka koskevat ympäristöasioihin liittyviä jäsenyyden valmisteluohjelmia. Niissä todetaan, että kaikkien uusien investointien on oltava yhteisön ympäristösäännösten mukaisia. Elinympäristöjä koskevan luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiiviin 92/43/ETY(2) osalta Kypros tietää, että siltä odotetaan alustavaa luetteloa Natura 2000-verkostoon liitettäviksi erityissuojelualueiksi. Akamasin alue on alustavasti mainittu yhtenä alueena LIFE-ohjelman hankkeista, jolla Kyproksen viranomaisia autetaan tehtävän hoitamisessa. Kyproksen viranomaiset eivät ole vielä ilmoittaneet komissiolle suunnitelmista tinkiä Akamasin alueen luonnonsuojelutoimista laajamittaisen turismin kehittämiseksi ja infrastruktuurihankkeiden vuoksi. Alussa mainittujen välineiden avulla ja erityisesti luonnonsuojeluun liittyvän yhteistyön kautta komissio seuraa edelleen Kyproksen sitoutumista yhteisön luonnonsuojelusäännösten asteittaiseen voimaan saattamiseen ja täytäntöönpanoon. (1) EYVL L 175, 5.7.1985. (2) EYVL L 206, 22.7.1992.